Бойко Бетов, Светлана Фидосиева
Градеж

chitanka.info

Когато строим стена от груби камъни, така ги подбираме, че да бъдат на най-доброто според формата си място. Когато подреждаме мисли и действия във времето отново и отново трябва да ги прехвърлим през ръцете си, за да им изберем най-хармоничното място. След много такива упражнения идва момент, в който, още от първото хващане намираме точното нещо за точното място. Това е особена вид мъдрост и знание. Във времето има места, където не трябва да присъстваме. Не е необходимо да ти се развържат обувките, за да спреш, да не пресечеш улицата и да не бъдеш блъснат. Също така в картата на времето има места, където ако не сме, пак ще се наруши нашата цялост. Познаваме ли тази карта…

Щастието е свободата, която дава тази карта. Ако любовта беше само чувство, ние отдавна да сме загубили своята същност, но тя е нещо повече. Тя е присъствие, правене, тя е начин на живот, тя е самия живот и за да я правим има само едно-единствено условие — да сме живи. Какво избираме? Спирането да си завържеш обувките преди да пресечеш е твоя собствен избор да прехвърлиш още едно упражнение през ръцете си, играейки на единственото усилие в живота си — живеенето. Любовта е да сме живи, но тя е и нещо повече. Защото живота не включва само пресичане на улици и мъртви площади, нито пък само плетене на пясъчни въжета на брега на реката от време. Когато строим стената на грубия си градеж, търсейки най-точното място на всеки камък, е нужно да вложим и онова от себе си, което хем е любов, хем не е — усет, усещане. Особеният вид мъдрост и знание идват от това да умееш да усещаш не само своя, но и другите строежи на онази карта, още преди да бъдат заченати. И тогава не да решаваш, а да умееш мястото си, за да не се нарушава целостта.

Ако любовта беше само чувство щяха да се градят въздушни кули върху карта от илюзии.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.